‘PTTGC’กำไรรุ่ง23% ผลิตเต็มที่-สเปรดดีหนุน
PTTGC อวดกำไรไตรมาสแรกกว่า 1.2 หมื่นล้าน พุ่ง 23% โบรกเกอร์คาดไตรมาส 2 กำไรอ่อนตัว
9 พ.ค. 2556

PTTGC อวดกำไรไตรมาสแรกกว่า 1.2 หมื่นล้าน พุ่ง 23% โบรกเกอร์คาดไตรมาส 2 กำไรอ่อนตัว 
นายอนนต์ สิริแสงทักษิณ ประธานเจ้าหน้าที่บริหาร บริษัท พีทีที โกลบอล เคมิคอล (PTTGC) เปิดเผยว่า บริษัทมีกำไรสุทธิงวดไตรมาสแรกปี 2556 จำนวน 1.2 หมื่นล้านบาท เพิ่มขึ้น 23% จากไตรมาสเดียวกันของปีก่อน และเพิ่มขึ้น 16% จากไตรมาสที่ผ่านมา
ทั้งนี้ ผลกำไรที่ดีขึ้นเป็นเพราะราคาน้ำมันดิบปรับตัวสูงขึ้น โดยน้ำมันดิบดูไบมีราคาเฉลี่ยอยู่ที่ 108 เหรียญสหรัฐต่อบาร์เรล หลังการหยุดดำเนินงานฉุกเฉินของแหล่งผลิตน้ำมันที่ทะเลเหนือ และความกังวลต่ออุปทานน้ำมันดิบจากปัญหาข้อพิพาทในตะวันออกกลางที่ยังคงดำเนินอยู่ 
สำหรับธุรกิจอะโรเมติกส์ทั้งส่วนต่างราคาพาราไซลีนกับคอนเดนเสท และส่วนต่างราคาเบนซีนกับคอนเดนเสทปรับเพิ่มขึ้นจากภาวะอุปทานที่ตึงตัว ทำให้ราคาของผลิตภัณฑ์อะโรเมติกส์ปรับตัวสูงขึ้น โดยผลิตภัณฑ์โอเลฟินส์และผลิตภัณฑ์ต่อเนื่อง มีอัตราการผลิตและปริมาณขายโดยรวมเพิ่มขึ้นจากอัตราการผลิตที่สูงขึ้นในไตรมาสแรก ประกอบกับราคาผลิตภัณฑ์ที่เพิ่มสูงขึ้น โดยราคา HDPE เฉลี่ยอยู่ที่ 1,482 เหรียญสหรัฐต่อตัน 
อย่างไรก็ตาม หากแยกผลดำเนินงานตามกลุ่มธุรกิจแล้ว จะพบว่าธุรกิจโรงกลั่นน้ำมันเดินเครื่องเต็มกำลังการผลิตอยู่ที่ 101% ส่วนกลุ่มผลิตภัณฑ์อะโรเมติกส์ โรงงานทั้งสองแห่งมีอัตราใช้กำลังการผลิต (BTX Utilization) 92% เพิ่มขึ้นจากงวดเดียวกันของปีก่อน 73% ในขณะที่ส่วนต่างราคา (Spread) ผลิตภัณฑ์พาราไซลีนและเบนซีนปรับตัวดีขึ้น โดยเพิ่มขึ้น 14% และ 149% ตามลำดับ 
ขณะที่กลุ่มผลิตภัณฑ์โอเลฟินส์ บริษัทเป็นผู้ผลิตที่ใช้ก๊าซธรรมชาติเป็นวัตถุดิบหลัก มีอัตราการใช้กำลังการผลิตของกลุ่มผลิตภัณฑ์โอเลฟินส์ในไตรมาสนี้ 97% เพิ่มขึ้น 85% จากงวดเดียวกันของปีก่อน และเพิ่มขึ้น 88% จากไตรมาสที่ผ่านมา 
บริษัทหลักทรัพย์ (บล.) บัวหลวง ระบุว่า กำไรของ PTTGC ออกมาตามที่ตลาดคาดการณ์ไว้ และคาดว่าไตรมาส 2 กำไรจะอ่อนตัวลง เนื่องจากปริมาณขายปรับตัวลดลงจากการปิดซ่อมบำรุง ค่าการกลั่นต่ำลง และส่วนต่างราคาผลิตภัณฑ์ปิโตรเคมีที่ลดลง เนื่องจากอุปสงค์ที่ต่ำลงในช่วง 
นอกจากนี้ ราคาน้ำมันดิบที่มีแนวโน้มลดลงอาจส่งผลต่อการดำเนินงาน แต่คาดว่าปีนี้มีกำไรสุทธิ 3.51 หมื่นล้านบาท